ፕሬዝዳንት ትራምፕ ከሰሜን ኮርያ አቻቸው ጋር ለሁለተኛ ጊዜ ተገናኝተው የሚመከሩበትን ቀንና ቦታ ይፋ ሊያደርጉ ነው
የአሜሪካው ፕሬዝዳንት  ዶናልድ ትራምፕ ከሰሜን ኮርያው መሪ ኪም ጆንግ ኡን ጋር ለሁለተኛ ጊዜ ተገናኝተው የሚመከሩበትን ትክክለኛ ቀንና ቦታ በሚቀጥለው ሳምንት ይፋ እንደሚያደርጉ አስታወቁ፡፡ከሰሜን ኮርያው አቻቸው ኪም ጆንግ ኡን ጋር ተገናኝተው የሚመክሩበትን ቀንና ቦታ መወሰናቸውን የገለጹት የአሜሪካው ፕሬዝዳንት ዶናልድ ትራምፐ ስለዝርዝር ሁኔታው በሚቀጥለው ሳምንት ይፋ እንደሚያደርጉ አስታውቀዋል፡፡  ትራምፕ በነጩ ቤተመንግስት ለታደሙ ጋዜጠኞች ባደረጉት ንግግር ውይይቱ የሚደረግበትን ቦታና ትክክለኛ ቀን ወደ ፊት የምናሳውቅ ቢሆንም ቀኑ የካቲት መጨረሻ ላይ እንደሚሆን ግን ልነግራችሁ እወዳለሁ ሲሉ ተደምጠዋል፡:፡የአሜሪካ የውጭ ጉዳይ ሚኒስትር ማይክ ፖምፒዮ በበኩላቸው ሁለተኛው ጉባዔ በእስያ ውስጥ አንድ ቦታ እንደሚከናወን ፍንጭ ሰጥተዋልም ነው የተባለው፡፡በትራምፕና እና ኪም መካከል የሚደረገው ውይይት እንደታቀደው ከተከናወነ ባለፈው ሰኔ  ወር ሁለቱ መሪዎች በሲንጋፖር ተገናኝተው ካደረጉት የፊት ለፊት ውይይት ወዲህ ይህኛው በሁለተኛነት የሚቀመጥ ይሆናል ማለት ነው፡፡ይህ  ውይይት  በሁለቱም ወገን በጉጉት የሚጠበቅ ሁነት ስለመሆኑ መረጃዎች ይጠቁማሉ፡፡የአሜሪካ የውጭ ጉዳይ ሚኒስቴር በመግለጫው ይፋ እንዳደረገው በሰሜን ኮሪያ የአሜሪካ ልዩ መልእክተኛ ስቴቨን ቤገን ከሰሜን ኮሪያው አቻቸው ሊዶሁን ጋር ለመወያየት በመጪው እሁድ ወደ ሲኦል ያቀናሉ፡፡የሁለቱ ሀገራት ልዩ ተወካዮች በዚህኛው ዙርና በቀጣይም ውይይቶቻቸው ሰሜን ኮሪያ ከኒዩክለር መርሀግብሯ  ነጻ  በምትሆንባቸው ቀጣይ እርምጃዎች ዙሪያ ይመክራሉ ተብሎ ይጠበቃል፡፡ቤገን በፓሎ አልቶ ካሊፎርኒያ በሚገኘው ስታንፎርድ ዩኒቨርሲቲ ባደረጉት ንግግር ሰሜን ኮርያ ሁሉንም የኒዩክሌር እና የኬሚካል መሳሪያ መርሃ-ግብሮቿን እንድታቆም ጥሪ ማቅረባቸው ተሰምቷል፡፡ቤገን ይህንን ይበሉ እንጂ ፒዮንግ ያንግ የኒዩክለር መሳሪያ መረሀግብሮቿን ማቋረጥን ለአስርት አመታት አሻፈረኝ ማለቷ የሚታወስ ነው፡፡ሰሜን ኮሪያ ሚሳይሎቿን እና ሌሎች ጅምላ ጨራሽ መሳሪያዎች በአግባቡ ማስወገዷን ለማረጋገጥ ያስችላት ዘንድ ዋሽንግተን ቁልፍ የሆኑት የሰሜን ኮሪያ የኑዩክሌር እና የኬሚካል መሳሪያ የሚገኙባቸውን ቦታዎች ለመከታተል ባለሙያዎቿን ማሰማራት በምትችልባቸውና የቁጥጥር ስርዓቶችን መዘርጋት በሚያስችልባቸው ሁኔታ ዙሪያ ከስምምነት ላይ መድረስ ግድ ይለናል ሲሉ ልዩ መልእክተኛው ተደምጠዋል፡፡  ትራምፕ እና ኪም እኤአ ሰኔ 12፤ 2018 በሲንጋፖር ባደረጉት የመጀመሪያውን ጉባዔ የኮሪያን ባሕረ-ሰላጤ ከኒዩክለር መሳሪያ ነጻ ማድረግ በሚቻልባቸው ጉዳዮች እና የሀገራቱን የዲፕሎማሲ ግንኙነት ማሻሻል በሚሉ ነጥቦች ላይ መስማማታቸው የሚታወስ ነው፡፡ ምንጭ፡-አልጀዚራና ሲጂቲኤን)